ΟΔΗΓΙΑ 93/19/ΕΟΚ ΤΟΥ ΣΥΜΒΟΥΛΙΟΥ της 19ης Απριλίου 1993 για την τροποποίηση της οδηγίας 77/93/ΕΟΚ περί των μέτρων προστασίας κατά της εισαγωγής στα κράτη μέλη οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας, καθώς και της οδηγίας 91/683/ΕΟΚ ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), τη γνώμη της Οικονομικής και Κοινωνικής Επιτροπής (3), Εκτιμώντας: ότι η οδηγία του Συμβουλίου 77/93/ΕΟΚ της 21ης Δεκεμβρίου 1976 περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στο εσωτερικό της Κοινότητας (4) θέσπισε, ιδιαίτερα με την τροποποίηση της οδηγίας 91/683/ΕΟΚ (5), το κοινοτικό φυτοϋγειονομικό καθεστώς που εφαρμόζεται στην Κοινότητα ως χωρίς εσωτερικά σύνορα- ότι ορισμένες από τις διατάξεις θα έπρεπε να έχουν εφαρμοστεί από την 1η Ιανουαρίου 1993 και ότι κατά το άρθρο 3 της οδηγίας 91/683/ΕΟΚ άλλες διατάξεις πρέπει να ισχύσουν εντός έξι μηνών από την αναθεώρηση των παραρτημάτων I έως V- ότι πρέπει να παρασχεθεί επαρκής νομική ασφάλεια και να εφαρμοσθούν όλες αυτές οι διατάξεις το συντομότερο, με την επιφύλαξη της θέσεως σε ισχύ των διατάξεων που δημιουργούν ένα χώρο χωρίς εσωτερικά σύνορα κατά την έννοια του άρθρου 8Α της συνθήκης- ότι πρέπει να τεθεί ενιαία ημερομηνία εφαρμογής, ΑΠΟΦΑΣΙΖΕΙ: Άρθρο 1 Οι ημερομηνίες που αναφέρονται στο άρθρο 1 παράγραφος 5, στο άρθρο 3 παράγραφος 4, στο άρθρο 4 παράγραφος 2 στοιχείο α) και παράγραφος 4, στο άρθρο 5 παράγραφοι 2 και 4, στο άρθρο 6 παράγραφοι 4, 5 και 9, στο άρθρο 10 παράγραφος 1, παράγραφος 2 στοιχεία α) και β) και παράγραφος 5 και στο άρθρο 12 παράγραφοι 6, 7 και 8 της οδηγίας 77/93/ΕΟΚ αντικαθίστανται από την 1η Ιουνίου 1993. Άρθρο 2 Η πρώτη φράση της παραγράφου 1 του άρθρου 3 της οδηγίας 91/683/ΕΟΚ αντικαθίσταται από το ακόλουθο κείμενο: "Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις προκειμένου να συμμορφωθούν προς την οδηγία αυτή την 1η Ιουνίου 1993." Άρθρο 3 1. Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία την 1η Ιουνίου 1993 και ενημερώνουν αμέσως την Επιτροπή. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Οι λεπτομερείες διατάξεις της αναφοράς αυτής εκδίδονται από τα κράτη μέλη. 2. Τα κράτη μέλη γνωστοποιούν αμέσως στην Επιτροπή τις διατάξεις εσωτερικού δικαίου που θεσπίζουν στον τομέα που διέπεται από την παρούσα οδηγία. Η Επιτροπή ενημερώνει σχετικά τα άλλα κράτη μέλη. Άρθρο 4 Η παρούσα οδηγία απευθύνεται στα κράτη μέλη. Λουξεμβούργο, 19 Απριλίου 1993.

[Source: multi_eurlex | Tokens: 2669]